Dhoni mis toer, sluit by weermag aan | Netwerk24
Dhoni mis toer, sluit by weermag aan
22 Julie 2019 11:34
MS Dhoni is gekritiseer vir sy stadige kolftempo in die Wêreldbekertoernooi in Engeland. Foto: Getty Images
BBCSport berig die paaltjiewagter-kolwer is 'n ere-luitenant-kolonel van die reserwemag in Indië se sogenaamde Territorial Army, 'n valskermregiment.
Daar is toenemend spekulasie oor sy toekoms in die spel en die Wêreldbekerwenner in 2011 sal die volgende twee maande in sy land se weermag, eerder as op die krieketveld, diens doen.
Die Indiese Krieketbeheerraad (BCCI) was vinnig om te bevestig dat Dhoni se dae met die handskoene nie getel is nie.
"MS Dhoni tree nie nou uit krieket uit nie," sê 'n senior beampte van die BCCI.
"Hy het hom nie verkiesbaar gestel vir die toer na die Windies nie omdat hy twee maande saam met sy militêre regiment gaan deurbring."
Die 38-jarige veteraan van 350 internasionale eendagwedstryde het gesukkel met sy spelpeil in Indië se onsuksesvolle Wêreldbekerveldtog waar die span in die halfeindronde uitgeskakel is.